《宝地苍霞》
明代·李孙宸

霞山何代辟，宝额昔贤题。入望诸天近，淩空万象低。

霞光开混沌，亭树倚菩提。仙侣曾游地，真人比托栖。

为霖占异石，迎日出丹梯。紫气东山起，高标北斗齐。

衣裳裁散绮，服食掇晴霓。台岭朝河建，襄城夜不迷。

景光知可仰，敢自隔扳跻。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。